**Obrazloženje**

**Nacrta prijedloga godišnjeg plana razvoja sustava civilne zaštite na području grada Rijeke s financijskim učincima za trogodišnje razdoblje**

Odredbom članka 17. stavka 1. Zakona o sustavu civilne zaštite ("Narodne novine" broj 82/15 i 118/18) određeno je da u ostvarivanju prava i obveza u području zaštite i spašavanja, predstavnička tijela jedinica lokalne i područne (regionalne) samouprave donose i Godišnji plan razvoja sustava civilne zaštite na svom području (u daljnjem tekstu: Plan razvoja).

U svom sadržaju Plan razvoja, sukladno Smjernicama za organizaciju i razvoj sustava civilne zaštite na području grada Rijeke za razdoblje 2017. - 2020. godine, detaljnije i konkretnije definira planirane aktivnosti, a posebno u planiranju materijalnih sredstava.

Plan razvoja predstavlja dokument za implementaciju ciljeva iz smjernica koji se transponiraju u konkretne mjere i aktivnosti s dinamikom njene realizacije za 2019. godinu s projekcijom za tri sljedeće godine.

Tijekom četverogodišnjeg razdoblja za koje se usvajaju smjernice, na godišnjoj se razini provode analize stanja sustava kojima se prati realizacija i usklađuju planovi razvoja sustava do isteka četverogodišnjeg ciklusa.

**Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja** („Narodne novine“ broj 49/17) godišnji plan razvoja sustava civilne zaštite jedinice lokalne samouprave s financijskim učincima za trogodišnje razdoblje utvrđen je kao planski dokument u području civilne zaštite.

Člankom 67. Pravilnika propisano je da ako jedinice lokalne samouprave samostalno izrađuju planske dokumente, izrađivači su dužni u planske dokumente priložiti presliku akta o osnivanju radne skupine za izradu dokumenta. Sukladno navedeno, ovom planskom dokumentu se prilaže preslika Odluke o osnivanju radne skupine za izradu planskih dokumenata civilne zaštite Grada Rijeke koju je Gradonačelnik Grada Rijeke donio 2. travnja 2019. godine.

Člankom 61. Pravilnika propisano je da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama na području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja.